CELEX: 62010TN0423
Language: et
Date: 2010-09-16 00:00:00
Title: Kohtuasi T-423/10: 16. septembril 2010 esitatud hagi — Redaelli Tecna versus komisjon

20.11.2010   
            
            
               ET
            
            
               Euroopa Liidu Teataja
            
            
               C 317/36
            
         16. septembril 2010 esitatud hagi — Redaelli Tecna versus komisjon
   (Kohtuasi T-423/10)
   ()
   2010/C 317/65
   Kohtumenetluse keel: itaalia
   
      Pooled
   
   
      Hageja: Redaelli Tecna SpA (Milano, Itaalia) (esindajad: advokaadid R. Zaccà, M. Todino, E. Cruellas Sada)
   
      Kostja: Euroopa Komisjon
   
      Hageja nõuded
   
   
               —
            
            
               tühistada vaidlustatud otsus osas, milles sellega tuvastati, et Redaelli osales nimetatud otsuses käsitletud kartellis ajavahemikul 1984-1992;
            
         
               —
            
            
               tühistada vaidlustatud otsus osas, milles sellega jäeti rahuldamata Redaelli leebema kohtlemise taotlus ja vähendada ühtlasi Redallile määratud trahvisummat, võttes arvesse panust, mille Redaelli andis nimetatud taotluse kaudu komisjoni uurimisse;
            
         
               —
            
            
               vähendada ühtlasi õiglastel alustel Redaellile määratud trahvisummat hüvitisena menetluse ebamõistliku kestuse eest.
            
         
      Väited ja peamised argumendid
   
   Käesolevas kohtuasjas on vaidlustatud sama otsus, mis kohtuasjas T-385/10 Arcelormittal Wire France jt versus komisjon.
   Hageja väidab eelkõige, et:
   
               —
            
            
               komisjon rikkus jämedalt võrdse kohtlemise põhimõtet, sest ta kohaldas üksnes Redaelli suhtes rangemaid kriteeriume ja keeldus tema suhtes rakendamast leebemat kohtlemist, mis sai aga osaks teistele ettevõtjatele, kelle esitatud leebema kohtlemise taotlused olid oma sisult n-ö lisandväärtuse mõttes vägagi tagasihoidlikud ja pakkusid seda igal juhul vähem kui hageja taotlus. Nii toimides rikkus komisjon ka õiguspärase ootuse põhimõtet, sest sisuliselt pettis ta hageja õigustatud ootust, et tema taotlust hinnatakse, arvestades taotluse esitamise ajal komisjoni praktikas välja töötatud ja 2002. aasta teatises kinnitatud kriteeriume;
            
         
               —
            
            
               komisjon leidis vääralt, et osapooltel oli kartell aastatel 1984-1992, esitamata selle kohta piisavaid tõendeid;
            
         
               —
            
            
               haldusmenetluse ebamõistlik kestus riivas hageja kaitseõigusi, takistades tal kasutamast enda kasuks tõendeid, mis on vahepeal muutunud kättesaamatuks; samuti mõjutas menetluse ebamõistlik kestus negatiivselt hinnangu andmist hageja esitatud leebema kohtlemise teatisele.